借居喜杉棚成
作者：舒岳祥
朝代：宋

paragraphs: 夏炎已云極，秋暑方自茲。
借居面西日，午後如烹炊。
主人愛敬客，架杉覆青枝。
赫日辟三舍，鮮飈汎淪漪。
高蟬亦好吟，振響流笙箎。
夜靜明月出，疎影復陸離。
欹枕寢桃竹，露坐冠筍皮。
凡此暑中事，施之無不宜。
念我逃世難，過用恐禍隨。
昔時半山老，畏熱架條枚。
不知公相貴，清儉諒可思。
我本無家客，祿盡壽有遺。
得此已厚忝，銜感以成詩。